recursal/SuperWikiNEXT-32B huggingface dataset:
הכנסייה במבצר ויימאר, בה ביצע וניצח באך על יצירותיו
**Weinen, Klagen, Sorgen, Zagen** (בעברית: בכי, אנחות, דאגות, ייאוש), רי"ב 12, היא קנטטה שהלחין יוהאן סבסטיאן באך בעת שהתגורר בוויימאר. הוא הלחין את היצירה לכבוד יום ראשון השלישי שאחרי הפסחא וניצח על הביצוע הראשון שלה ב-22 באפריל 1714 בכנסייה שבמבצר העיר.

היסטוריה ומילים
---------------

ב-2 במרץ 1714 התמנה באך למנהל הקונצרטים של הדוכס בוויימאר. בתפקיד זה היה אחראי בין השאר להלחין יצירה חדשה, בעיקר מסוג הקנטטה הדתית, מדי חודש עבור בית התפילה הדוכסי. רי"ב 12, שהולחנה באפריל, הייתה הקנטטה השנייה בתקופה זו, לאחר רי"ב 182 שהולחנה לכבוד יום ראשון של הדקלים במרץ. נוסח הקריאה ליום ראשון השלישי שלאחר הפסחא הוא מאיגרת פטרוס הראשונה ומהבשורה על-פי יוחנן על ישו המבשר לתלמידיו על הביאה השנייה. הלברית מתארת את הסבל שעל הנוצרים לסבול והיא נכתבה כנראה על ידי סלומון פרנק, משורר הדוכס בוויימאר, שכתב את רוב הטקסטים לקנטטות של באך בתקופת ויימאר. רעיון הסבל לקוח מפסוק 19 בקטע הקריאה מאיגרת פטרוס. החלק השלישי של הקנטטה הוא ציטוט ממעשי השליחים: "דֶּרֶךְ צָרוֹת רַבּוֹת עָלֵינוּ לְהִכָּנֵס לְמַלְכוּת אֱלֹהִים".
החלק הרביעי מביע את הרעיון שסבלו של ישו מביא נחמה לנוצרי המעונה; החלק החמישי קורא למאמין ללכת אחר ישו גם בעת סבל; החלק השישי מבטא את האמונה שלאחר כל צער תבוא שמחה ולאחר כל אבל – נחמה. הקנטטה נחתמת במזמור של סמואל רודיגסט, העוסק בהשגחתו התמידית של אלוהים.

לאחר שעבר באך ללייפציג והתמנה למנהל המוזיקה בכנסיית תומאס הקדוש, הוא ביצע שם את היצירה שוב ב-30 באפריל 1724.

הוא עיבד את פתיחת קטע המקהלה הראשון לחלק Crucifixus במיסה בסי מינור. פרנץ ליסט השתמש אף הוא בקטע זה כבסיס להלחנת היצירות לכלי מקלדת מספר 179 ו-180 ברשימת יצירותיו.

מבנה והרכב מבצע
---------------

הקנטטה נכתבה עבור שלושה סולנים, אלט, טנור ובס ומקהלה בת ארבעה קולות. הכלים המשתתפים הם חצוצרה, אבוב, בסון, שני כינורות, שתי ויולות ובאסו קונטינואו. לקנטטה שבעה חלקים:

1. סינפוניה בפה מינור
2. מקהלה: *Weinen, Klagen, Sorgen, Zagen* (בכי, אנחות, דאגות, ייאוש)
3. רצ'יטטיב: *Wir müssen durch viel Trübsal* (דרך צרות רבות)
4. אריה לאלט: *Kreuz und Kronen sind verbunden* (צלב וכתר כרוכים יחדיו)
5. אריה לבס: *Ich folge Christo nach* (אלך אחר כריסטוס)
6. אריה לטנור: *Sei getreu, alle Pein* (היה נאמן, כל המכאובים)
7. מקהלה: *Was Gott tut, das ist wohlgetan* (מה שאלהים עושה, לטובה הוא עושה)

הקלטות
------

היצירה בוצעה והוקלטה רבות על ידי מנצחים ידועים, בהם גוסטב ליאונהארדט, ג'ון אליוט גרדינר, טון קופמן וסיגיסוולד קאוקן.

קישורים חיצוניים
----------------

ויקישיתוף מדיה וקבצים בנושא **Weinen, Klagen, Sorgen, Zagen, רי"ב 12** בוויקישיתוף
* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

הערות שוליים
------------

1. ↑  ביוגרפיה של באך
2. ↑  פרק ב, 11-20
3. ↑  יוחנן ט"ז, 16-23
4. ↑  מעשי השליחים יד 22
5. ↑  רי"ב 12 באתר All Music
6. ↑  רי"ב 12 באתר קנטטות באך
7. ↑  רשימת ההקלטות באתר קנטטות באך

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007522814305171
* BnF: cb139094759 (data)
* GND: 300006888
* MusicBrainz work: a5058c10-1d60-44a1-921c-e1c6c2a168fb
* VIAF: 178291408
* WorldCat (עם VIAF): 178291408

 |
**אליפות וימבלדון 1907** הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-24 ביוני והסתיימה ב-5 ביולי. תוכנית התחרות כללה תחרויות גברים, תחרויות נשים ותחרויות זוגות גברים. לראשונה הטניסאים הבריטיים לא זכו באף תואר.

התחרות
------

### תחרות הגברים

נורמן ברוקס, מנצח תחרות הגברים
התחרות נערכה בשני שלבים. בשלב הראשון המתחרים חולקו ל-8 בתים. מנצח השלב הראשון עלה להתמודד מול מנצח אליפות וימבלדון 1906 על התואר. לתחרות זו נרשמו 80 טניסאים, מהם 68 מבריטניה. בגמר תחרות הגברים ארתור גור הפסיד לנורמן ברוקס (אוסטרליה). מכיוון שלורנס דוהרטי (מנצח אליפות וימבלדון 1906) לא התייצב למשחק הקובע, נורמן ברוקס זכה בניצחון טכני. בכך הוא הפך לאלוף וימבלדון ראשון בתחרות גברים שלא מהאיים הבריטיים.

### תחרות הנשים

מיי סטן בונדי, מנצחת תחרות הנשים
בתחרות הנשים השתתפו 42 טניסאיות (מהם 39 בריטיות) שחולקו ל-4 בתים. בגמר התחרות מיי סטן בונדי (מנצחת תחרות בשנת 1905) מארצות הברית נפגשה עם קונסטנס וילסון וניצחה אותה ב-2 מערכות. במשחק על התואר היא פגשה את דורותי דאגלס צ'יימברס (מנצחת אליפות וימבלדון 1906) וניצחה אותה ב-2 מערכות.

### תחרות הזוגות

בתחרות הזוגות השתתפו 29 זוגות שהתחרו על הזכות להתמודד על התואר במשחק נגד האחים דוהרטי, מנצחי אליפות וימבלדון 1906. אך מכיוון שהאחים לא נרשמו לתחרות היה ברור שמנצחי השלב הראשון יהיו אלופים. לתחרות נרשמו זוגות טניסאים ממספר מדינות, כמו בתחרות הגברים. בגמר התחרות הזוג האוסטרלי נורמן ברוקס/טוני וילדינג נפגש עם האמריקאים קארל בר/בליס רייט וניצח אותם ב-3 מערכות. בכך הזוג האוסטרלי הפך לאלוף וימבלדון ראשון בתחרות זוגות שלא מהאיים הבריטיים.

קישורים חיצוניים
----------------

* האתר הרשמי של אליפות וימבלדון
* תוצאות משחקי גברים
* תוצאות משחקי זוגות
* תוצאות משחקי נשים

| אליפות וימבלדון |
| --- |
| 

|  |
| --- |
| 
1877 • 1878 • 1879 • 1880 • 1881 • 1882 • 1883 • 1884 • 1885 • 1886 • 1887 • 1888 • 1889 • 1890 • 1891 • 1892 • 1893 • 1894 • 1895 • 1896 • 1897 • 1898 • 1899 • 1900 • 1901 • 1902 • 1903 • 1904 • 1905 • 1906 • 1907 • 1908 • 1909 • 1910 • 1911 • 1912 • 1913 • 1914 • ~~1915~~ • ~~1916~~ • ~~1917~~ • ~~1918~~ • 1919 • 1920 • 1921 • 1922 • 1923 • 1924 • 1925 • 1926 • 1927 • 1928 • 1929 • 1930 • 1931 • 1932 • 1933 • 1934 • 1935 • 1936 • 1937 • 1938 • 1939 • ~~1940~~ • ~~1941~~ • ~~1942~~ • ~~1943~~ • ~~1944~~ • ~~1945~~ • 1946 • 1947 • 1948 • 1949 • 1950 • 1951 • 1952 • 1953 • 1954 • 1955 • 1956 • 1957 • 1958 • 1959 • 1960 • 1961 • 1962 • 1963 • 1964 • 1965 • 1966 • 1967 • 1968 • 1969 • 1970 • 1971 • 1972 • 1973 • 1974 • 1975 • 1976 • 1977 • 1978 • 1979 • 1980 • 1981 • 1982 • 1983 • 1984 • 1985 • 1986 • 1987 • 1988 • 1989 • 1990 • 1991 • 1992 • 1993 • 1994 • 1995 • 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2012 • 2013 • 2014 • 2015 • 2016 • 2017 • 2018 • 2019 • ~~2020~~ • 2021 • 2022 • 2023 |

 |
**איל פכט** (נולד ב-1978) הוא קצין צה"ל בדרגת תת-אלוף המכהן כראש מרכז דדו לחשיבה צבאית בינתחומית.

ביוגרפיה
--------

נולד בישראל והתגייס לצה"ל בשנת 1996 למסלול העתודה האקדמית. לאחר השלמת לימודיו באוניברסיטת תל אביב שובץ פכט בחיל האוויר. פכט שירת בתפקידי קצונה ופיקוד במערך הטכנולוגי ובמטה חיל האוויר, במפא״ת, באגף התכנון ובאגף המבצעים. בשנים 2015–2018 שימש כראש ענף חקר ביצועים בחיל האוויר ובשנים 2018–2022 עמד בראש המרכז לניתוח מערכות באגף לתכנון ולבניין כוח רב זרועי. בפברואר 2023 נכנס לתפקידו כמפקד מרכז דדו לחשיבה צבאית בינתחומית באגף המבצעים.

פכט הוא בוגר בהצטיינות של תואר ראשון ותואר שני בהנדסת תעשייה מאוניברסיטת תל אביב, תואר ראשון במשפטים מהקריה האקדמית אונו ותואר שני במשפט ציבורי ובינלאומי מאוניברסיטת תל אביב ואוניברסיטת נורת'ווסטרן. בעל תואר שלישי מאוניברסיטת תל אביב בתחום אסטרטגיה וכלכלת ביטחון.

קישורים חיצוניים
----------------

מאמרים פרי עטו
* עודד בסיוק, איל פכט, הדס מינקה-ברנד, חיים יונה, אביעד גואטה, מעצבים עשור - מתכננים תר"ש - מה נשתנה ב'תנופה'?, בין הקטבים, גיליון 28–30, אוקטובר 2020.
* Eyal Pecht &Asher Tishler, The value of military intelligence, **Defence and Peace Economics** Vol. 26, August 2015.

הערות שוליים
------------

1. ↑  מפקדי מרכז דדו לדורותיהם, אתר "מרכז דדו לחשיבה צבאית בינתחומית".
בתחביר **מושא** (אובייקט) הוא השלמה מוצרכת לנשוא פועלי, והוא מתקשר לפועל כהשלמה מוצרכת, כלומר, הפועל "זקוק" לה. המושא יכול להתקשר לפועל ישירות, בלי מילת יחס (מושא ישיר) או על ידי מילת יחס (מושא עקיף) שהיא חלק מהערך המילוני של הפועל. לפיכך החלפת מילת היחס המוצרכת תשנה (בדרך כלל) את משמעות המושא או הפעולה (לדוגמה: "הודה **ל**" [מישהו] לעומת "הודה **על**" [משהו] לעומת "הודה **ב**" [אשמה, עבירה וכיוצא בזה]).

מבחינה סמנטית המושאים הם האובייקטים המשתתפים בפעולה נוסף על הנושא (הפעיל, המבצע). ישנן פעולות שבהן אין אובייקטים ולכן הפועל אינו יוצא למושא (פועל עומד), וישנן פעולות המצריכות מושא אחד או שניים:

* יוסי שתק.
* יוסי הודה **במעשה**.
* יוסי הודה **לחברו** **על המעשה**.

פועל יכול להיות עומד או יוצא בהתאם למשמעות ולהקשר. דוגמאות:

* התפוח השחיר.
* הצנזור השחיר את השמות.

סוגי מושאים
-----------

בעברית קיימת הבחנה בין שני סוגי מושאים: מושא ישיר ומושא עקיף.

### מושא ישיר

**מושא ישיר** הוא מושא המצטרף ישירות לפועל, בלי מילת יחס:

* יוסי אכל **תפוח**.
* אפרת צילמה **אנשים**.
* מוצרט הלחין **אופרה**.

בעברית קיימת המילית "את" המקדימה מושא ישיר מיודע:

* יוסי אכל **את התפוח**.
* אפרת צילמה **את הוריה**.
* מוצרט הלחין **את "נישואי פיגרו"**.

המושא הישיר מושפע ישירות מהפעולה ועל פי רוב יוכל להיות הנושא במשפט סביל:

* **התפוח** נאכל.
* **ההורים** צולמו.
* **האופרה** הולחנה.

### מושא עקיף

**מושא עקיף** הוא מושא המצטרף לנשוא באמצעות מילת יחס **המוצרכת לפועל**: להקשיב **ל**, להיפגש **עם**, לפנות **אל**, לטפל **ב**, להתנפל **על**.

מילת היחס עשויה להיות שרירותית ושונה בין שפות (אחד הקשיים בלימוד שפה זרה) ואף בתוך אותה שפה:

* התלמידים ראו **את** הים. (מושא ישיר)
* התלמידים הביטו **אל** האופק.
* התלמידים צפו **ב**שקיעה.
* התלמידים השקיפו **על** השחפים.
* התלמידים התבוננו **ב**סרטנים.

מילת היחס ה יכולה לבוא עם פועל בהקשר מסוים, ישיר או עקיף:

* המדען צפה **ב**סרט./ המדענית צפתה **את** רעידת האדמה.
* השלמתי **את** המלאכה. / השלמתי **עם** חברי הטוב.

### מושא פנימי

 ערך מורחב – **מושא פנימי**  

**מושא פנימי** הוא מושא הכולל חזרה על הפועל בשם פעולה, לשם הדגשתו או לשם המרת תואר הפועל בשם תואר, המצריך לפניו שם עצם. גם פועל עומד יכול לקבל מושא פנימי, ולמעשה הוא מאפיין בעיקר פעלים עומדים. דוגמות: "יוסי שמח **שמחה רבה**", "דנה ישנה **שנת ישרים**".

ראו גם
------

* תיאור (לשון)

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **משא** |
| ויקימילון ערך מילוני בוויקימילון: **משא ישיר** |
| ויקימילון ערך מילוני בוויקימילון: **משא עקיף** |

הערות שוליים
------------

1. ↑  פרשת נשוא – 'הניף תנופה': על המושא הפנימי במקרא ובימינו, באתר האקדמיה ללשון העברית, 9 ביוני 2016
**מורוס** (שם מדעי: ***Moros***) הוא סוג של דינוזאור תרופוד הקרוב לטירנוזאוריים שחי באמריקה הצפונית במשך הקרטיקון העליון של הקנומן, לפני 96.4 מיליון שנה מזמננו. מאובניו נתגלו בתצורת הר סידר (אנ') ביוטה, באזור בו חפרו פלאונטולוגים במשך עשר שנים, עד שב-2013 מצאה הפלאונטולוגית לינדזי זאנו (Lindsay Zanno) שרידי זרועות מבצבצות מהערימה. לאחר בדיקה מדוקדקת התברר שמדובר בסוג חדש למדע השייך לטירנוזאורים, הנחשב לאחד מהטירנוזאורים העתיקים ביותר שאובחנו באמריקה הצפונית. שרידיו כללו חוליות, עצמות שוק, צלעות, מספר עצמות גפיים וכמה שיניים. ייתכן שהפרט שהתגלה היה צעיר, בגיל שש או שבע שנים, וטרם הגיע לגודל המלא.

הדינוזאור קיבל את שמו ב-2019 מידי זאנו, על בסיס המורוס של המיתולוגיה היוונית שפירושו: "תחילת אובדן מתקרב", זאת מאחר שהוא מראשי הטורפים הקטלניים של אמריקה הצפונית שתועדו. בסוג נכלל רק המין *Moros intrepidus*, שפירושו "אמיץ".

הדינוזאור לא דמה במראהו לטירנוזאורוס ולקרוביו, ודמה יותר במבנה הגפיים לאורניתומימיים המהירים. הוא היה בעל גוף קטן ודק יחסית והגיע לאורך 1.2 מטרים ולמשקל 78 קילוגרם. מבנה שיניו מעידים שהיה טורף מובהק או לפחות אוכל נבלות.

המבנה של הדינוזאור הזכיר דמויי-טירנוזאורים מאסיה, כגון הטימורלנגיה (*Timurlengia*) והשיאונגואנלונג (*Xiongguanlong*) ומשערים שהיגר דרך מעבר יבשתי והחל לייצר את שושלת הטורפים הענקיים של אמריקה הצפונית.

בתרבות
------

* המורוס נראה בפרולוג עולם היורה: עולם חדש בתור תרופוד זריז המנקה לסת של גיגאנוטוזאורוס. בסרט עולם היורה: עולם חדש הוא נראה במעבדה בציד גרבילים ובסוף ניזון לצד ברווזים מכפות ילדים.

קישורים חיצוניים
----------------

ויקישיתוף מדיה וקבצים בנושא **מורוס** בוויקישיתוף
* מורוס, באתר GBIF (באנגלית)

שחזור אפשרי
**הוראס ג'נקינס** (אנגלית: **Horace Jenkins**; נולד ב-14 באוקטובר 1974 בניו ג'רזי) הוא כדורסלן עבר אמריקאי, ששיחק בעמדת הרכז.

קריירה
------

ג'נקינס נולד וגדל בניו ג'רזי והחל את הקריירה בשנת 1986 כששיחק במדיה של יוניון קאונטי בליגת המכללות השלישית, לאחר שביסס את עצמו כשחקן קבוע נאלץ לעזוב את המכללה ולפרנס את משפחתו מכיוון שחברתו נכנסה להריון ובשנת 1994 פרש מכדורסל.

בשנת 1998, חזר לספסל הלימודים, שיחק במדיה של מכללת ויליאם פטרסון, הוביל אותה לגמר הפיינל פור של ליגת המכללות השלישית וסיים עם ממוצעים של 23.9 נקודות, 6.3 ריבאונדים ו-3.8 אסיסטים למשחק.

עם סיום לימודיו בשנת 2001, נרשם לדראפט ה-NBA, אך לא נבחר.

קבוצות מליגות המשנה מארצות הברית התעניינו בשירותיו והוא נבחר כבחירה ה-16 של קבוצת פלורידה סי דראגונס מליגת ה-USBL בדראפט של ליגה זו.

בעונת 2001/2002, חתם בקבוצת אירוני נובארה מהליגה האיטלקית.

בעונת 2002/2003, חתם בקבוצת וירטוס רומה ושיחק לצד אנתוני פארקר, ששיחק מאוחר יותר במכבי תל אביב.

בתחילת עונת 2003/2004, חזר לארצות הברית, התאמן עם דטרויט פיסטונס וסיים עם ממוצעים טובים במשחקי טרום העונה, אך לא זכה למקום בסגל לעונה הסדירה.

לאחר שלא זכה במקום בסגל דטרויט פיסטונס, עזב את ארצות הברית וחתם בקבוצת א.א.ק אתונה מליגת העל היוונית במדיה הרשים וסיים עם ממוצעים של 20 נקודות, 1.8 ריבאונדים ו-3.3 אסיסטים למשחק.

בעונת 2004/2005, חזר לארצות הברית וחתם בקבוצת דטרויט פיסטונס מליגת ה-NBA, היה ל"רוקי" המבוגר ביותר בליגה, שיחק כ-15 משחקים וסיים עם ממוצע של 2.8 נקודות למשחק.

בעונת 2005/2006, חתם בקבוצת הפועל ירושלים איתה הגיע לגמר גביע המדינה, לגמר ליגת העל ולחצי גמר גביע יול"ב.

בעונת 2006/2007, חתם בקבוצת אפס פילזן מליגת העל הטורקית אך שוחרר לאחר כחצי שנה בעקבות סכסוך עם הצוות המקצועי, חזר לישראל וחתם בקבוצת הפועל ירושלים.

בעונת 2007/2008, חזר לקדנציה שלישית באיטליה וחתם בקבוצת פורטיטודו בולוניה.

בעונת 2008/2009, חתם בקבוצת יובקזרטה באסקט ובסיום העונה פרש ממשחק פעיל.

פרשות ציבוריות
--------------

בשנת 2007, נקשר שמו של השחקן ושל חבריו מרכוס האטן, רוג'ר מייסון ג'וניור ושחקן הפועל ירושלים דאז מריו אוסטין בפרשת התעללות מינית בנערה בת 19 עם צרכים מיוחדים, אך המשטרה והפרקליטות סגרו את תיק החקירה מחוסר אשמה.

תארים
-----

מכללת ויליאם פטרסון
* זכייה בתחרות ההטבעות של ליגת המכללות (1): 2000/2001

הפועל ירושלים
* מלך הסלים של גביע יול"ב (1): 2006/2007

קישורים חיצוניים
----------------

* פרופיל, באתר Basketball-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר היורוליג

* קלעי כל הזמנים, באתר מנהלת ליגת העל בכדורסל

הערות שוליים
------------

1. ↑  הכירו את הוראס ג'נקינס, הרכש החדש של הפועל ירושלים, באתר www.makorrishon.co.il
2. ↑  הוראס ג'נקינס: *זה היה גדול, משחקים כאלה זה עניין של לב* - ספורט 5, באתר m.sport5.co.il
3. ↑  ג'נקינס סגר בפילזן, באתר וואלה!‏, 31 ביולי 2006
4. ↑  Andrew George | The Express-Times, Horace Jenkins, Palmer Township resident and former NBA player, recalls going undrafted, lehighvalleylive, ‏2012-07-01 (באנגלית)
5. ↑  הוראס ג'נקינס חוזר להפועל ירושלים, באתר ynet, 23 במרץ 2007
6. ↑  תמר גולדמן, ‏הוראס ג'נקינס סיכם בהפועל ירושלים, באתר ONE‏, 23 במרץ 2007
7. ↑  גיל סלומון, פרשת הצעירה והכדורסלנים: הוגש כתב תביעה אזרחית, באתר nrg‏, 3 במרץ 2006
**לאו (לב) האס** (בגרמנית: **Leo Haas** נולד: 15 באפריל 1901 – 13 באוגוסט 1983) היה צייר, מאייר וקריקטוריסט יהודי-גרמני.

ביוגרפיה
--------

האס נולד באופווה (אנ'), (האימפריה האוסטרו-הונגרית דאז), בשנת 1901. הוא למד באקדמיה לאמנות בקרלסרוהה ובאקדמיה לאמנות בברלין. לאחר שסיים את לימודיו התגורר בווינה ובאופווה לסירוגין והתמקד בציור דיוקנאות.

במחנות
------

האס היה פעיל במפלגה הקומוניסטית. בעקבות פעילותו במפלגה, הוא נעצר וגורש למחנה העבודה ניסקו בשנת 1939. מניסקו נשלח לעבודות כפייה במחנה העבודה אוסטרוה. בשנת 1942 גורש לטרזיינשטט. בגטו עבד האס במחלקה הטכנית ואולץ עם אמנים אחרים ליצור חומרי תעמולה עבור מכונת המלחמה הנאצית. הוא ואמנים אחרים, ציירו בהיחבא את קורותיהם בגטו.

ליטוגרפיה מעשה ידי האס
לאחר ביקור הצלב האדום בקיץ 1944 הבריחו האמנים את הציורים אל מחוץ אל הגטו. בעקבות כך נשלחו האס וחבריו האמנים לכלא ב"מבצר הקטן", שם עונה באכזריות. באוקטובר 1944 גורש למחנה הריכוז וההשמדה אושוויץ ומשם, לאחר כחודש הועבר למחנה הריכוז זקסנהאוזן. בזקסנהאוזן גויס למבצע ברנהרד בו אולצו האסירים לזייף כספים. מטרת המבצע הייתה למוטט את כלכלות מדינות בעלות הברית. בפברואר 1945 הועברו חברי הקבוצה למאוטהאוזן ולאבנזה, שם שוחררו.

לאחר המלחמה
-----------

האס חזר לטרזין לאחר מלחמת העולם השנייה. במחנה מצא כ-400 מציוריו שהוסתרו. הוא התגורר בפראג עם אשתו ארנה ששרדה את המחנות. בפראג ערך עיתון וצייר.
בשנת 1955 עבר לברלין המזרחית, שם לימד אמנות באוניברסיטה ועבד בתעשיית הסרטים הלאומית. האס נפטר בשנת 1983 ונקבר בברלין.

קברו של לאו האס בבית הקברות פרדריכספלדה
בדז'יך פריטה איתו עסק במחלקה הטכנית בטרזין גורש לאוושוויץ ושם נספה. בנו של פריטה, טומי שרד בגיל שלוש את טרזין ואומץ לאחר השחרור על ידי האס.

באוסף יד ושם נמצאים 21 דיוקנאות מעשה ידיו.

ביבליוגרפיה
-----------

* ביוגרפיה של לאו האס, אתר יד ושם.
* ביוגרפיה נוספת של לאו האס, אתר יד ושם.

קישורים חיצוניים
----------------

ויקישיתוף מדיה וקבצים בנושא **לאו האס** בוויקישיתוף
* אלי אשכנזי‏, ביום הם אולצו לצייר עבור הנאצים, ובלילות ציירו את מציאות חיי הגטו, באתר וואלה!‏, 4 בנובמבר 2021
* מיכל גוברין, "דיוקן אחרון": העדות של המכחול, באתר הארץ, 21 באוגוסט 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305093605171
* BnF: cb14897847h (data)
* GND: 118544071
* ISNI: 0000 0000 6675 5941
* LCCN: n88028595
* NKC: jk01032883
* NTA: 067912664
* RKD: 286733
* ULAN: 500129670
* VIAF: 20471846
* WorldCat: lccn-n88028595

 |
**ג׳וליה דראגוני** (נולדה ב-7 בנובמבר 2006) היא שחקנית כדורגל איטלקייה המשחקת בעמדת הקשר בנבחרת איטליה ובקבוצת ברצלונה.

קריירה
------

### נעורייה ותחילת דרכה

דראגוני נולדה במילאנו, איטליה. היא החלה לשחק כדורגל בגיל 4 במועדון פרנקו סקאריוני.

היא הצטרפה לאקדמיית הכדורגל פרו ססטו, המעורבת לבנים ובנות, ב-2015 ושחקה באקדמיה עד 2019.

דראגוני הצטרפה לקבוצת הנוער של אינטר מילאנו ב-2020.

על אף שהייתה רק בת 14, דראגוני שחקה בקבוצת הנערות עד גיל 19.

### אינטר מילאנו (2023–2022)

דראגוני ערכה את הופעת הבכורה שלה בקבוצה הבוגרת של אינטר ב-20 בנובמבר 2022, כשהיא בת 16 בלבד, כשנכנסה כמחליפה בדקה ה-74 במשחק הליגה נגד פיורנטינה.

היא הייתה לשחקנית הצעירה ביותר שמשתתפת בסריה א מאז שהפכה לליגה מקצוענית.

היא ערכה עוד 3 הופעות בקבוצה הבוגרת של אינטר ב-2022.

### ברצלונה (2023 –)

ב-31 בינואר 2023 חתמה דרגוני על חוזה לשנתיים וחצי בקבוצת ברצלונה.

היא הצטרפה תחילה ללה מאסייה והייתה לאישה הראשונה שאינה ספרדייה שחותמת שם.

היא ערכה כ-10 הופעות בקבוצת המילואים של ברצלונה, כבשה 4 שערים וסייעה להן לסיים במקום הראשון בטבלה.

דראגוני הייתה בסגל של ברצלונה לליגת האלופות אך לא שותפה באף משחק.

### נבחרת איטליה

דראגוני ייצגה את נבחרת איטליה בגילאים מוקדמים לנערות עד גילאי 16, 17 ו-19.

במרץ 2023 היא זומנה לסגל הנבחרת הבוגרת למשחק ידידות מול נבחרת קולומביה.

היא נכללה בסגל הנבחרת לגביע העולם ב-2023.

דראגוני ערכה את הופעת הבכורה שלה במונדיאל ב-24 ביולי 2023 בניצחון 1-0 על נבחרת ארגנטינה.

קישורים חיצוניים
----------------

ויקישיתוף מדיה וקבצים בנושא **ג׳וליה דראגוני** בוויקישיתוף

* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  M.MEZ, Giulia Dragoni, la piccola Messi va a Barcellona: prima calciatrice straniera alla Cantera - Sport - Calcio, Il Giorno, ‏2023-01-31 (באיטלקית)
2. ↑  Matteo Lignelli, Giulia Dragoni: «La nuova vita tra Barça e Nazionale. Grazie a un segreto di papà», Cronache di spogliatoio, ‏2023-06-29 (ב־)
3. ↑  Giulia Dragoni, la primera perla internacional de La Masia, Diario AS, ‏2023-01-31 (בספרדית)
4. ↑  Del Barça B al sueño del Mundial, Diario AS, ‏2023-07-03 (בספרדית)
5. ↑  Redazione L. Football, Giulia Dragoni ai Mondiali: da Forbes alla BBC, all'estero tutti ne parlano, L Football, ‏2023-07-03 (ב־)
6. ↑  Asif Burhan, Italy’s Giulia Dragoni Set To Play At Women’s World Cup At Age 16, Forbes (באנגלית)
7. ↑  Italy 1-0 Argentina, www.fifa.com
שגרירת המזון של המועצה הנורדית טינה נורדסטרום עם השף קן מולר, מנות מהמטבח הנורדי החדש במושב המועצה הנורדית, 2006
סמרגוסבורד מהמטבח הנורדי החדש, מושב המועצה הנורדית, 2006
מנה במסעדת נומה - שרימפ, ריבס ועשבי תיבול
**המטבח הנורדי החדש** היא תנועה שהחלה בשנת 2004 בעקבות יוזמה של השפים הדנים רנה רדזפי וקלאוס מייר ממסעדת נומה שנוסדה באותה שנה. הם הפגישו בקופנהגן שפים ואנשי מקצוע מתחום המזון מכל המדינות הנורדיות כדי לדון כיצד לפתח את המטבח הנורדי החדש. בפרט הם הדגישו את הצורך במה שתיארו כ"טוהר, פשטות וטריות" כמו גם בשימוש גובר במזונות עונתיים. הם עודדו מסעדות לפתח מאכלים מסורתיים בהתבסס על מצרכים הנהנים מיתרונות האקלים, הקרקע ומקורות המים המקומיים.

שרי החקלאות והמזון של המועצה הנורדית מדנמרק, פינלנד, איסלנד, נורווגיה ושוודיה ושל הטריטוריות התלויות נפגשו בקופנהגן ב-2005 לתמיכה בהתפתחויות אלו והשיקו את "תוכנית המזון הנורדי החדש". בעקבות תוכנית זו ניתן ב-2006 מימון של 3 מיליון אירו לפעילויות קשורות.

גישה
----

המטבח המתפתח ביקש להשתמש ביתרונות המובנים של המתכונים הסקנדינביים המסורתיים לתבשילי בשר ודגים, בהסתמכות על מוצרים מקומיים תוך חידוש והתאמה של שיטות ותיקות כגון כבישה, עישון והמלחה. מוצרים כגון לפתית, שיבולת-שועל, גבינות וגרסאות ותיקות של תפוחים ואגסים מעובדים כעת תוך שימת-לב רבה יותר לשימור טעמיהם הטבעיים. צעדים אלו ננקטו על ידי תומכי המטבח הנורדי החדש במקביל למודעותם לעניין הגובר ברחבי האזור במזון אורגני. בנוסף להתעניינות ב"טוהר וטריות" הם משתדלים לנצל באופן מיטבי מוצרים עונתיים כגון תפוח אדמה, תות גינה ואספרגוס בקיץ ומאפים ובשר בתקופת חג המולד.

מסעדות
------

מסעדת נומה (ראשי תיבות של nordisk mad - מזון נורדי) בקופנהגן מתיימרת להגיש מאכלים המבושלים על פי העקרונות המנחים של המטבח החדש. היא הוכתרה בשנים 2010, 2011, 2012, 2014 כ"מסעדה הטובה בעולם" על ידי מגזין 50 המסעדות הטובות בעולם, הנתמך על ידי חברת המים המינרליים סן פלגרינו. מסעדות אחרות בקופנהגן ובפרובינציות הלכו בעקבות הטרנד והעניין בו הולך וגובר בדנמרק ומחוצה לה. בין המסעדות שאימצו את הטרנד: Ti Trin Ned בפרדריסיה, Geranium בקופנהגן ו-Malling & Schmidt באורהוס.

ראו גם
------

* Meyer, Claus: Almanak, Copenhagen, Lindhardt og Ringhof, 2010, 694 p. (Danish) מסת"ב 978-87-11-43070-5.
* Redzepi, René: Noma: Time and Place in Nordic Cuisine, London, Phaidon Press, 2010, 368 p. מסת"ב 978-0-7148-5903-3.

קישורים חיצוניים
----------------

ויקישיתוף מדיה וקבצים בנושא **המטבח הנורדי החדש** בוויקישיתוף
* אתר המזון הנורדי החדש
* אתר למנויים בלבד ג'ף גורדינייר (ניו יורק טיימס), כך כבש המטבח הסקנדינבי את ניו יורק, באתר הארץ, 2 באפריל 2014

הערות שוליים
------------

1. 1 2  המטבח הנורדי החדש, מועצת השרים הנורדית
2. ↑  "Noma", *The S.Pellegrino World's 50 Best Restaurants*
3. ↑  Betty Hallock, "Savoring the rise of New Nordic Cuisine in Copenhagen", *Los Angeles Times*, 5 September 2010.
**אנטוני קמינסקי**, פולנית: **Antoni Kamieński** (21 ביולי 1860 – 12 בספטמבר 1933) היה צייר, מאייר וחרט פולני-בלארוסי.

ביוגרפיה
--------

דיוקן, 1917
הוא נולד למשפחה בעלת קרקעות, אך בחר להתעלם מבקשותיו של אביו ועזב את הבית כדי ללמוד באקדמיה הקיסרית לאמנויות מ-1882 עד 1885. המדריך העיקרי שלו שם היה בוגדן וילוואלדה. בשנת 1886, הוא נאלץ להפסיק את לימודיו כאשר משפחתו נקלעה לקשיים כלכליים ולחזור הביתה כדי לעזור להציל את אחוזתם  ב-1890 עבר לוורשה, שם מצא עבודה כמאייר בכתב העת Tygodnik Illustrowany. 

בשנת 1891, הוא החליט לנסוע לפריז וללמוד באקדמיה ז'וליאן, שם למד פיסול מאנטונין מרסיה וציור אצל ויליאם-אדולף בוגרו. איוריו הופיעו ב-Le Monde illustré, ומדי פעם, ב-The Graphic.

הוא חזר לוורשה ב-1894 והמשיך לעבוד כמאייר עבור מגזינים מקומיים עד 1912, אם כי ערך נסיעות רבות לפריז כדי להציג. עם פרוץ מלחמת העולם הראשונה הוא היה בצרפת וכאזרח רוסי, נעצר בגבול אוסטריה כשניסה להגיע הביתה. בסופו של דבר הוא בילה את זמן המלחמה בשווייץ.

ב-1919, כשפולין הפכה לעצמאית, הוא הצטרף לצבא הכחול והפך לתומך נלהב של התחייה הלאומית. הוא היה אחד מהאמנים הרבים שציירו את דיוקנו של יוזף פילסודסקי.

אחת מיצירותיו הידועות ביותר היא האלבום, "סקיצות של יער ביאלוביה" (1912). הוא גם יצר סדרה של תחריטים פופולריים בהשראת המהפכה של 1905. בנוסף לאיורי המגזין שלו, הוא יצר רישומים לסיפורי האגדות של הנס כריסטיאן אנדרסן, וכן יצירות של אלייזה אורז'שקובה ומריה קונופניצקה, במגוון רחב של מדיה, כולל דיו, פחם ועפרונות צבעוניים. ב-1907 פרסם רומן משלו, שנקרא בוקר אביבי.

לאחר מותו, הוא נשכח במידה רבה.

קישורים חיצוניים
----------------

ויקישיתוף מדיה וקבצים בנושא **אנטוני קמינסקי** בוויקישיתוף

הערות שוליים
------------

1. ↑  Brief biography @ the Internetowy Polski Słownik Biograficzny.
2. ↑  Brief biography @ the Encyklopedia Puszczy Białowieskiej.
3. ↑  Brief biography @ Agra Art.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 1078 6252
* LCCN: no2010208591
* RERO: 02-A024380232
* RKD: 361783
* ULAN: 500082274
* VIAF: 96271442
* WorldCat: lccn-no2010208591

 |
**זיו זק** (נולד ב-1 בדצמבר 1988) הוא מוזיקאי, מעבד ומפיק מוזיקלי ישראלי.

ביוגרפיה
--------

זק נולד בבאר שבע בשנת 1988 לטל ויעקב זק. הוא גדל במיתר. סיים את תיכון מקיף ז' בבאר שבע ושירת בחיל המודיעין. לאחר השחרור למד ב בית ספר למוזיקה רימון במגמת הפקה מוזיקלית.

קריירה
------

עוד לפני לימודיו ברימון הקים עם מאור אלוש את ההרכב ילד על הירח. בסוף שנת 2012 הוציא ההרכב אלבום בכורה הנושא את אותו שם, ובו ניגן זק על גיטרות וקלידים. שירי האלבום הושמעו בתחנות רדיו רבות וההרכב יצא לסיבוב הופעות בארץ.

בשנת 2014 הפיק את אלבומה של הזמרת-יוצרת אביגיל קובארי "דת, בת, אלוהים, אהבה". אתר וואלה! בחר באלבום לאחד מהאלבומים הטובים ביותר לשנת 2014.
שנה לאחר מכן יצא אלבומם השני של ההרכב "ילד על הירח" בשם "כאן ועכשיו" אותו הפיק בשיתוף אלוש ולירן פרידמן. הסינגל "מנגינה מוכרת" הושמע בתחנות רדיו רבות ונכנס לפלייליסט של גלגלצ.

בשנת 2016 הפיק את אלבומה השני של קובארי, "פיל שמן". השיר "פתרונות זמניים", שאותו הפיק נכנס לפלייליסט של גלגלצ והושמע בתחנות רדיו רבות, בהן כאן 88 וגלגלצ.

בשנת 2018 הפיק את אלבום הבכורה "זקנות מדברות על ספורט", של ליאור הולצר. באותה שנה יצא אלבומה השלישי של קובארי "בת זקונים" שגם אותו הפיק מוזיקלית. האלבום זכה בפרס אקו"ם לעידוד היצירה. מתוך האלבום נכנסו השירים "שתיים שתיים", "פסים צהובים" ו-"איילות" לפלייליסט של תחנות הרדיו כמו כאן 88, גלגלצ ועוד.

בשנת 2021 הפיק את אלבומה הרביעי של קובארי "אחת מתוך אחת".

בין היתר הפיק לדוד לביא את הסינגל "היכון הכן מתגעגעים", שאותו ביצע עם קובארי. לבניה שאנני שהופיע בתוכנית דה וויס ישראל, הפיק זק כמה שירים.

זק מלווה את קובארי בגיטרה ובקלידים במרבית מהופעותיה. כגיטריסט ניגן בכמה שירים מאלבומיה של רוני פרי "נראתה לאחרונה" ו-"מעברים חדים".

MishMash - מישמש
----------------

בשנת 2018 הקים אולפן הקלטות ולייבל עצמאי "MishMash - מישמש", שמלווה אמנים משלב היצירה ועד שלב ההפצה המוזיקלית שהחברה אחראית עליו. על אמני הלייבל נמנים קובארי, מאור אלוש, רוני פרי, איתי כפיר ו-MARBL.

חיים אישיים
-----------

זק נשוי לאנה קנון, רקדנית בלט לשעבר בבלט הישראלי ולהם בת אחת. הם מתגוררים בתל אביב.

קישורים חיצוניים
----------------

* 

* אתר האינטרנט הרשמי של זיו זק

הערות שוליים
------------

1. ↑  אתר למנויים בלבד בן שלו, אביגיל קובארי מתאהבת בכל מה שזז, באתר הארץ, 25 במרץ 2014
2. ↑  מזל טלבי לוי, כוכב מקומי: ליאור הולצר, זמר ויוצר, בוגר מגמת אמנות בתיכון גולדה, באתר SchokenGroup, ‏3 בינואר 2018
3. ↑  קובארי | koevary - Nocturno - Home & Coffee, באתר Nocturno - Home & Coffee, ‏2 ביוני 2021
4. ↑  שמואל מוניץ, ‏המוזיקאית והשחקנית אביגיל קובארי כבר לא מביכה את ההורים, בעיתון מקור ראשון, 7 בפברואר 2021
5. ↑  נדב מנוחין‏, מירי מסיקה באמת מרשימה, אבל היא חייבת לצאת כבר מאזור הנוחות, באתר וואלה!‏, 11 בפברואר 2021
6. ↑   זיו זק, סרטון באתר יוטיוב (אורך: 2:09)
**ארתרוגריפוזיס** (באנגלית: **Arthrogryposis**; על פי קביעת האקדמיה ללשון: **קיבְעוֹן מִפרקים מלידה**) היא בעיית שרירים מולדת הגורמת להגבלת תנועה סביב מספר מפרקים דרך קיצור גידים ושרירים. המחלה אינה מתקדמת עם הזמן.

במקרים קלים רק מעט מפרקים נפגעים, וטווח התנועה עשוי להיות כמעט נורמלי. במקרה הקלאסי של ארתרוגריפוזיס, כפות ידיים, פרקי כף יד, מרפקים, כתפיים, מפרקי ירך, כפות רגליים וברכיים נפגעים. במקרים הקשים ביותר, כמעט כל מפרק בגוף עשוי להיות מעורב, כולל מפרק הלסת ומפרקי עמוד השדרה. לעיתים קרובות הגבלת התנועה מלווה בחולשה של השריר, אשר מגבילה את התנועה עוד יותר.

זו פגיעה נדירה, המתרחשת אחת לכ-3,000 לידות. רוב הילודים הנפגעים שורדים, אך מיעוטם מתים, בדרך כלל עקב מעורבות של שרירים הקשורים בנשימה.

ברוב המקרים, ארתרוגריפוזיס אינה בעיה גנטית, ואינה מתרחשת יותר מפעם אחת במשפחה. בכ-30% מהמקרים ניתן לזהות גורם גנטי. הסיכון להישנות של המקרה תלוי בסוג ההפרעה הגנטית. 

מחקרים הראו כי כל דבר שפוגע בתנועת המפרקים התקינה טרם הלידה עלול להוביל להגבלת תנועה במפרקים. המפרק עצמו עשוי להיות תקין. עם זאת, כאשר מפרק אינו מופעל במשך תקופת מה, רקמת חיבור עודפת נוטה לגדול סביבו, ולקבעו למקומו. העדר תנועה במפרק משמעה גם שגידים החוברים למפרק אינם נמתחים למלוא אורכם. מצד שני, גידים קצרים מקשים על תנועת מפרק תקינה. בעיה דומה עלולה להתפתח לאחר הלידה, במפרקים שקובעו בגבס למשך זמן רב.

באופן כללי ניתן לסווג את גורמי הבעיה לחיצוניים ופנימיים. גורמים חיצוניים:

* מרחב תנועה בלתי מספיק ברחם לתנועה תקינה. למשל, עקב ריבוי עוברים, מיעוט מי שפיר או צורת רחם חריגה.

גורמים פנימיים:

* מסקולוסקלטלי/נוירומסקולרי (שריר-שלד/עצב-שריר): שרירים לא מתפתחים כראוי (אטרופיה). ברוב המקרים, הסיבה אינה מזוהה. חושדים במחלות שרירים (למשל פגיעה מולדת בהתפחות השריר), חום של האישה בעת ההריון, ונגיפים אשר עשויים לפגוע בתאים המעבירים מסר עצבי לשרירים.

* נוירולוגי - מערכת העצבים המרכזית וחוט השדרה מעוותים. במקרים כאלה, מגוון בעיות נוספות מלווה את הארתרוגריפוזיס, למשל עקמת.
* רקמת חיבור - גידים, עצמות, מפרקים או ריפוד המפרק עשויים להתפתח באופן חריג. למשל, הגידים עשויים להתחבר למפרק במקום הלא נכון.

הטיפול בבעיה כולל בדרך כלל:

* תיקון אורתופדי של העיוותים.
* פיזיותרפיה לחיזוק השרירים החלשים.

קישורים חיצוניים
----------------

ויקישיתוף מדיה וקבצים בנושא **ארתרוגריפוזיס** בוויקישיתוף

הערות שוליים
------------

1. ↑  קִבְעוֹן מִפְרָקִים מִלֵּדָה במילון רפואה (תשנ"ט), באתר האקדמיה ללשון העברית

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**ג'מאל עבדלמאג'י עיסא מוחמד** (נולד ב-25 באוגוסט 1993) הוא אתלט יליד סודאן במעמד של פליט בישראל. המתחרה בריצות ארוכות. הוא השתתף במשחקים האולימפיים במסגרת משלחת הפליטים באולימפיאדת טוקיו (2020).

ביוגרפיה
--------

בשנת 2003, כשהיה בן 10, הגיעו אנשי מיליציית ג'נג'וויד לשרוף את כפרו והרגו 97 בני אדם, ביניהם את אביו. בשנת 2010 הוא ברח מסודאן למודת המלחמה בדארפור בגיל 17, חצה את מדבר סיני ממצרים לישראל ברגל. ניתן לו היתר שהייה בישראל מטעמים הומניטאריים מיוחדים. הוא מצא תעסוקה כמנקה בחוף הים בהרצליה, והצטרף בשנת 2014 למועדון הריצה התל אביבי "רצי הסמטה".

פעילותו בספורט
--------------

בתחרות גביע אירופה למועדונים בריצת שדה שנערכה באלבופיירה, פורטוגל ב-5 בפברואר 2017 הוא סיים במקום 40. שנה לאחר מכן, בתחרות גביע אירופה למועדונים בריצת שדה שנערכה במירה, פורטוגל ב-4 בפברואר 2018 הוא סיים במקום 30.

### 2019

בתחרות גביע אירופה למועדונים בריצה שדה שנערכה באלבופיירה ב-3 בפברואר 2019 הוא סיים במקום 22. כשלושה שבועות לאחר מכן, בתחרות שנערכה בתל אביב ב-22 בפברואר הוא זכה במדליית כסף בריצת 10 ק"מ בשיא אישי חדש של 29:37 דקות. חודש לאחר מכן, באליפות העולם בריצת שדה (10 ק"מ) שנערכה באורהוס, דנמרק ב-30 במרץ 2019 הוא סיים במקום 85 (מתוך 140 משתתפים) בתוצאה של 35:09 דקות, 3:29 דקות, אחרי המנצח ג'ושוע צ'פטגאי מאוגנדה.

באליפות העולם שנערכה בדוחה, קטר באוקטובר אותה שנה הוא סיים במקום 32 בריצת 5000 מטר בתוצאה של 14:15.32 דקות.

### 2021

מועצת המנהלים של הוועד האולימפי הבינלאומי החליטה שלראשונה ייקחו במשלחת הפליטים גם שני אתלטים השוהים בישראל: רץ המרתון תחלואיני מלקה מאריתראה וג'מאל עבדלמאג'י עיסא מוחמד מסודאן המתחרה בריצת 5000 מטר. השניים יהיו חלק מ-29 הספורטאים שנבחרו להשתתף במשלחת הבינלאומית המתחרה תחת הדגל האולימפי.

במשחקים האולימפיים עצמם הוא סיים במקום 23 בריצת 5000 מטר בשיא אישי חדש של 13:42.98 דקות.

קישורים חיצוניים
----------------

ויקישיתוף מדיה וקבצים בנושא **ג'מאל עבדלמאג'י עיסא מוחמד** בוויקישיתוף
* ג'מאל עבדלמאג'י עיסא מוחמד, ברשת החברתית פייסבוק
* ג'מאל עבדלמאג'י עיסא מוחמד, ברשת החברתית אינסטגרם
* ג'מאל עבדלמאג'י עיסא מוחמד, באתר olympedia.org
* ג'מאל עבדלמאג'י עיסא מוחמד, באתר התאחדות האתלטיקה הבין-לאומית
* אבינעם פורת, המסע המטורף של ג'מאל לאליפות העולם, באתר ynet, 1 באוגוסט 2019
* אתר למנויים בלבד הם ברחו לישראל מהזוועות באפריקה - וירוצו באולימפיאדה. בנבחרת הפליטים, באתר הארץ, 20 ביולי 2021
* אשר אטדגי, עובד ניקיון בחופי הרצליה יתחרה באליפות העולם באתלטיקה, באתר mynet‏ הרצליה, 6 באוגוסט 2019
* המסע מהמדבר לטוקיו: הסיפור המדהים של האצנים הפליטים, סרטון באתר יוטיוב (אורך: 0:14)

הערות שוליים
------------

1. ↑  "Jamal Abdelmaji EISA MOHAMMED | Profile". *worldathletics.org*.
2. ↑  אורן אהרוני, שני ספורטאים מישראל נבחרו למשלחת הפליטים לאולימפיאדה, באתר ynet, 8 ביוני 2021
3. ↑  "Jamal Abdelmaji Eisa Mohammed joins the IOC Refugee Olympic Team". *Olympics.com*.

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14737735

 |
**אורי פסו** (נולד ב-8 בינואר 1987) הוא כדורגלן ישראלי המשחק בעמדת הבלם בבית"ר נורדיה ירושלים.

קריירה
------

פסו החל לשחק כדורגל במחלקת הנוער של הפועל ירושלים, ובעונת 2006/2007 שותף ב-20 משחקים בליגה הלאומית במדי הקבוצה הבוגרת של המועדון, אך בסופה ירדה הקבוצה לליגה הארצית, הליגה השלישית דאז. בעונה שלאחר מכן ערך 22 הופעות בליגה הארצית וסייע לקבוצה להעפיל בחזרה לליגה הלאומית. ב-29 במאי 2009 הבקיע את שער הבכורה שלו בקריירה, בניצחון 3–2 על מכבי עירוני קריית אתא במחזור האחרון של עונת 2008/2009. ב-7 באוגוסט 2009 הושאל פסו לבית"ר שמשון תל אביב, ובעונת 2009/2010 ערך במדיה 16 הופעות בליגה הלאומית וכבש שער אחד. בעונה שלאחר מכן חזר להפועל ירושלים, לאחר שירדה לליגה א', וסייע לה להעפיל בחזרה לליגה הלאומית. בתום עונת 2011/2012 עזב את המועדון.

ב-24 באוגוסט 2012 חתם פסו בקבוצת איה נאפה, העולה החדשה לליגת העל הקפריסאית. פסו ערך שבע הופעות ליגה במדי הקבוצה, אשר ירדה בתום העונה לליגת המשנה.

ב-18 ביוני 2013 חזר פסו לישראל וחתם בהפועל פתח תקווה. ב-8 בספטמבר 2013 ערך את הופעת הבכורה שלו במועדון, בניצחון 1–0 על הפועל קטמון ירושלים. בסך הכל בעונת 2013/2014 ערך 35 הופעות בליגה הלאומית וכבש ארבעה שערים, ובסופה העפיל עם הקבוצה לליגת העל. ב-13 בספטמבר 2014 ערך את הופעת הבכורה שלו בליגת העל, בהפסד 0–4 להפועל רעננה. ב-7 בפברואר 2015 הבקיע את שער הבכורה שלו בליגת העל, בהפסד 2–3 לעירוני קריית שמונה. בסך הכל בעונת 2014/2015 כבש פסו שער אחד ב-31 הופעות, ובסופה ירד עם הקבוצה בחזרה לליגה הלאומית. לקראת עונת 2015/2016 חתם לשלוש שנים נוספות במועדון, ומונה לקפטן הקבוצה.

ב-1 בפברואר 2017 הושאל פסו להפועל קטמון ירושלים, וב-5 במאי 2017 כבש צמד בניצחון 6–1 על מכבי אחי נצרת. ב-3 באוגוסט 2017 חתם באופן קבוע בקבוצה, ובעונת 2017/2018 ערך 24 הופעות בליגה הלאומית.

ב-15 ביוני 2018 חתם פסו בהפועל ראשון לציון.

ב-25 ביוני 2019 פסו חתם במכבי יבנה.

ב-14 בדצמבר 2020, פסו חתם בצעירי טייבה.

באוגוסט 2021, פסו חזר לקדנציה שנייה במכבי יבנה.

חייו האישיים
------------

פסו הוא בנו של יוסי פסו, מי שהיה במשך שנים רבות מנהל הפועל ירושלים. אמו של אורי נפטרה ב-2018. 
פסו למד בקריה האקדמית אונו לתואר ראשון בחינוך וחברה, עם התמחות בספורט.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  בעז גורן, ‏פסו חתם באיה נאפה: צעד מכריע וחשוב עבורי, באתר ONE‏, 26 באוגוסט 2012
2. ↑  ynet ספורט, אורי פסו חתם בהפועל פתח תקווה, באתר ynet, 18 ביוני 2013
3. ↑  רועי זריהן, ‏פסו חתם בהפועל פ"ת ל-3 שנים, ישמש כקפטן, באתר ערוץ הספורט, 26 ביוני 2015
4. ↑  מאדום לכתום: אורי פסו חתם בהפועל ראשון לציון, באתר ONE‏, 15 ביוני 2018
5. ↑  מיכאל וייסרמן, אורי פסו חתם בצעירי טייבה, באתר דאבל פס, 14 בדצמבר 2020
6. ↑  נועם שרפלר, "אם קטמון לא תעלה ליגה, זה יהיה כישלון גדול", כל העיר, 27.12.18
**חשיבה מתכנסת** מערבת פתרון בעיה המוביל לפתרון בודד אחד, שהוא נכון ומכריע.

מאפיינים
--------

החשיבה המתכנסת שונה מחשיבה מסתעפת, הכוללת המצאה של פתרונות מרובים עבור בעיה או מטלה מסוימת.
חשיבה מתכנסת עושה שימוש בתהליכים מנטליים סטריאוטיפיים המתכנסים אל עבר פתרון אפשרי אחד בלבד.
היא מדגישה מהירות, דיוק, לוגיקה וההתמקדות בזיהוי המוכר, שימוש חוזר בסדרה של טכניקות וצבירת מידע.

חשיבות ותרומה
-------------

החשיבה המתכנסת יעילה ביותר במצבים בהם קיימת תשובה מוכנה מראש, שיש רק לשלוף אותה מהזיכרון או להסיק אותה מתוך הידוע על ידי שימוש בלוגיקה קונבנציונלית, זיהוי או אסטרטגיות לקבלת החלטות.

החשיבה המתכנסת, אשר משלימה ומאזנת את החשיבה המסתעפת, מרכיבות יחדיו את שני התהליכים החיוניים של יכולת היצירה.
התהליך של חשיבה מסתעפת מכוון להעלאת רעיונות ודעות רבים ככל הניתן, באופן פתוח ויצירתי ללא שיפוט והערכה.
עבור יכולת היצירתיות החשיבה המתכנסת משלימה את החשיבה המסתעפת.
זאת משום שהפקה חופשית של חידושים באמצעות החשיבה המסתעפת טומנת בחובה לא רק הבטחה ליצירתיות פורייה, אלא גם את הסיכון למראית עין כוזבת של יצירתיות במקרים בהם היא אינה תואמת את המציאות.
התהליך של כינוס החשיבה מיועד לארגן ולמיין את מגוון הרעיונות שעלו במהלך החשיבה המסתעפת.

בעוד שהחשיבה המתכנסת עורכת מניפולציות על ידע קיים באמצעות פרוצדורות סטנדרטיות, התוצר העיקרי שלה הוא הפקה של ידע חדש.

פיתוח חשיבה מתכנסת
------------------

צבירה של ידע יכולה לתרום לחשיבה המתכנסת באופן משמעותי. זאת משום שהוא יכול לשמש כמקור לרעיונות, להציע דרכי פתרון אפשריות וקריטריונים להערכת מידת היעילות והחידוש.
בהתאם לכך, לרכישת השכלה והרחבת הידע הכללי ישנה חשיבות רבה לפיתוח החשיבה המתכנסת.

ראו גם
------

* אבולוציה מתכנסת

הערות שוליים
------------

1. 1 2  Lewis, C. & Lovatt, P. J. (2013). Breaking away from set patterns of thinking: Improvisation and divergent thinking. Thinking Skills and Creativity, 9, 46-58.
2. 1 2 3 4 5 6 7  Cropley, A. (2006). In Praise of Convergent Thinking. Creativity Research Journal, 18(3), 391-404.
3. ↑  Kooraeim, M. A. Bayrami, M. Nazari, M. A. Heshmati, R. & Moslemifar, M. (2012). Investigation on EEG pattern differences in males and females during convergent and divergent thinking. Procedia-Social and Behavioral Sciences,46, 2796-2800.
4. ↑  Zhang, W. Sjoerds, Z. & Hommel, B. (2020). Metacontrol of human creativity: The neurocognitive mechanisms of convergent and divergent thinking. NeuroImage, 116572.
5. 1 2  מירה קרניאלי, (2010). סקרנות וחקרנות - אבני יסוד בהתעצמות המורה. רעננה: רמות.
6. ↑  Chakravarty, A. (2010). The creative brain–Revisiting concepts. Medical hypotheses, 74(3), 606-612.
"**ניסיון חיי: זיכרונותיו של אביר מוסלמי**" (ערבית: "**كتاب الاعتبار**" "כתאב אל-אעתבאר", ספר ההתעמקות) הוא ספר זכרונות אוטוביוגרפי שנכתב על ידי אוסאמה אבן מונקד' (אנ'), לוחם מלומד, ובן לשושלת בנו מונקד', משפחה בדואית רמת-יחס ששלטה בעיר המבצר שייזר בצפון סוריה. אוסאמה נולד בשנת 1095 בשייזר ונפטר בשנת 1188.

מבנה החיבור
-----------

הספר מחולק לארבעה שערים. השער הראשון, שרק חלקו נותר בידינו, קרוי "המאורעות הגדולים של חיי", ובו מתוארים תולדות חייו של אבן מונקד שזורים בהיסטוריה הפוליטית מימיו של האתאבג זנגי, דרך שלטונו של נור א-דין וכלה בשירותו תחת סלאח א-דין.

השער השני, שמבחינת משקלו הוא הגדול בספר, נקרא "מערכות עם הפרנקים ועם המוסלמים" ומכיל בעיקר תיאורי קרבות – נגד הצלבנים ונגד עמים ושליטים מוסלמים.

השער השלישי הוא "סיפורי צדיקים" והרביעי "סיפורי ציד".

הפופולריות של החיבור בתרבות המערב
---------------------------------

ספרו של אוסאמה זכה לפופולריות רבה בעולם המערבי בזכות התייחסותו הנרחבת אל העימות שבין הצלבנים למוסלמים. סיפוריו מאירים היבטים רבים, ותכופות בלתי צפויים, מחיי היום-יום של בני דתו ושל הפרנקים ויוצר תמונה אמינה של מערכת היחסים האישיים שנוצרה בין הכובשים הצלבנים לבין יושבי הארץ המוסלמים. הספר הוא מקור להיסטוריה של רפואת ימי הביניים ומתוארים בו מקרים ופציעות שונות ודרכי הטיפול בהם.

לקריאה נוספת
------------

* אוסאמה אבן מונקד'. **ניסיון חיי: זכרונותיו של אביר מוסלמי בימי מסעי הצלב**. תרגום מערבית, מבוא והערות: אלה אלמגור; הוצאת עם עובד 273 עמודים.

קישורים חיצוניים
----------------

* רון ברקאי, אוסאמה, אדם נבון אינו נלחם, באתר הארץ, 24 בפברואר 2012

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 180610204
* WorldCat (עם VIAF): 180610204

 |
**ברווא נורי** (בערבית: **بروا نوري**; נולד ב-23 בינואר 1987) הוא כדורגלן עיראקי המשחק בדלכורד בעמדת הקשר.

קריירת מועדונים
---------------

נורי נולד בעיר אורמיה שבאיראן למשפחה כורדית ובגיל שנה עברה משפחתו לשוודיה. נורי התחיל לשחק כדורגל בקבוצת הילדים של וסאלונד ובגיל 13 הצטרף למחלקת הנוער של א.י.ק סולנה.

ב-7 באוקטובר 2005 נורי ערך את הופעת הבכורה שלו בקבוצה הבוגרת במשחק הליגה נגד פאלקנבורג. בעונת 2006 הושאל לאוטבידברג ולאחר מכן לואסבי יונייטד.

לקראת עונת 2009 נורי חתם בדלכורד, קבוצה המייצגת את הקהילה הכורדית במדינה.

בדצמבר 2013 חתם באסטרסונד. נורי היה שותף להעפלה של הקבוצה לליגת העל השוודית בעונת 2015, לזכייה שלה בגביע השוודי בעונת 2016/2017 ולהעפלה לשלב הבתים של הליגה האירופית בעונת 2017/2018 אחרי ניצחונות על גלאטסראיי, פולה אש ופאוק סלוניקי. בשנת 2017 אף מונה לקפטן הקבוצה.

ב-25 ביולי 2018 נורי עזב את שוודיה לראשונה בקריירה וחתם בבאלי יונייטד מליגת העל האינדונזית.

ב-31 בינואר 2021, נורי הושאל לזאכו מליגת העל העיראקית.

קריירה בינלאומית
----------------

נורי שיחק בצעירותו בנבחרות הנוער של שוודיה אך בשנת 2016 החליט לייצג את עיראק בנבחרת הבוגרים. ב-6 בנובמבר 2016 ערך את הופעת הבכורה שלו בנבחרת בתיקו 0-0 נגד ירדן. ב-5 באוקטובר 2017 הבקיע את שער הבכורה שלו בנבחרת בניצחון 1-2 נגד קניה.

תארים
-----

אסטרסונד
* הגביע השוודי: 2016/2017

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ברווא נורי"**.
**חוות הקסמים 2: ההרפתקאה הגדולה של וילבור** (באנגלית: **Charlotte's Web 2: Wilbur's Great Adventure**) הוא סרט מונפש מוזיקלי אמריקאי משנת 2003, אשר הופק באולפני סרטי פרמאונט, אולפני ההנפשה של יוניברסל ואולפני ההנפשה של ניקלודיאון ומבוסס על הספר "חוות הקסמים" מאת סופר הילדים אי. בי. ווייט. זהו סרט המשך לסרט "חוות הקסמים" משנת 1973.

בסרט ההמשך, וילבור החזיר אשר חי בחווה של מר צוקרמן מטפל בשלוש בנותיה של שרלוט, נלי אראניה וג'וי, כמו כן הוא מכיר חבר חדש, טלה קטן ושחור בשם קרדיגן, ומוכרח להצילו מפני שועל מרושע בשם פרלי.

הסרט זכה לביקורות לא הולמות אשר העבירו ביקורת על האנימציה ועל סיפור הסרט.

עלילה
-----

הסרט נפתח בזמן אביב, השנה בה שרלוט מתה. שלוש בנותיה, נלי, אראניה וג'וי, עכשיו בגיל ההתבגרות, עם וילבור אשר הפך לחבר ולמורה שלהן.

במשך הזמן, וילבור מתיידד עם קרדיגן, טלה קטן שנולד ושונה משאר הטלאים בצבעו השחור. וילבור לוקח את קרדיגן אליו ומראה לו את החווה, דרכן של החיות, והסכנות שצריכים להזהר מהן. אולם, כאשר מספר שבועות, החוואי צוקרמן מוכר בפתאומיות את קרדיגן לחוואי אחר, לכן וילבור, יחד עם נלי, ארניה, ג'וי וטמפלטון, התכוננו לבקר את קרדיגן ולדאוג שיהיה בטוח, טמפלטון הציע עסקה שבה וילבור ישמור על ילדיו שיחזרו.

יחד הם יצאו למסע לבקר את קרדיגן, אולם, וילבור היה רעב ומצא אוכמניות אשר הפכו אותו לסגול. הוא לפתע נתפס בענפים וקרדיגן שחרר אותו (לאחר שוילבור הבטיח שישמור על ילדיו של טמפלטון לשבועיים). מספר נביחות נשמעו מהעצים ונחתו על ראשו של וילבור. דבר אשר הפך אותו לחזיר בר. משאית הגיעה ומשם יצאו שני חוואים אשר חשבו שווילבור הוא חזיר בר.

בינתיים, שועל מרושע בשם פרלי מגיע וגונב תרנגולת מהחווה, ווילבור מואשם בתקיפה לאחר שניסה לעצור אותו. פרלי חזר, וגונב את קרדיגן מהחווה, ומתכנן לטרוף אותו. וילבור עכשיו מוכרח להציל את חברו באמצעות ללכוד את פרלי באמצעות "קורי חזיר". נלי, אראניה וג'וי טוו את המילה "שועל" בקורי העכביש, ופרן הגיעה בדיוק בזמן להציל את וילבור. פרלי נעלם. נלי ארניה וג'וי החליטו להישאר עם קרדיגן, והסרט מסתיים כאשר וילבור שמר על ילדיו של טמפלטון.

קישורים חיצוניים
----------------

* "חוות הקסמים 2: ההרפתקאה הגדולה של וילבור", במסד הנתונים הקולנועיים IMDb (באנגלית)
* "חוות הקסמים 2: ההרפתקאה הגדולה של וילבור", באתר נטפליקס
* "חוות הקסמים 2: ההרפתקאה הגדולה של וילבור", באתר AllMovie (באנגלית)
* "חוות הקסמים 2: ההרפתקאה הגדולה של וילבור", באתר Rotten Tomatoes (באנגלית)
* "חוות הקסמים 2: ההרפתקאה הגדולה של וילבור", במסד הנתונים הקולנועיים KinoPoisk (ברוסית)
כרזת פרסומת מ-1900 לעיר קיט קיצית בצרפת
**וַקָאנְס** (מצרפתית: **Vacances**, חופשה) הוא מונח המציין את חופשת הקיץ הארוכה המקובלת בצרפת במהלך החודשים יולי-אוגוסט, מאז המאה העשרים.

היסטוריה
--------

בחודש יוני 1936 קיבלה צרפת, שבה שלטה ממשלת החזית העממית הסוציאליסטית בראשות ראש הממשלה לאון בלום, חוק המעניק 15 ימי חופשה בתשלום בשנה לכל עובד, לראשונה באירופה. חוק זה התקבל לאחר שהרעיון הועלה על ידי עובדי חברת רנו כדרישה כמעט לא מציאותית ממנהלי המפעל, שהחליטו להיענות לה.

עד לאותה תקופה, רק בני האצולה והבורגנות יכלו להרשות לעצמם לצאת לחופשה ללא תשלום. התפתחות התחבורה במחצית השנייה של המאה התשע-עשרה איפשרה להם להרחיק בחופשתם צפונה אל חוף הים, שהפך ליעד נחשק בקרב הנופשים, ונחשב לבעל סגולות בריאותיות. בהמשך, בזכות התפתחות הרכב הפרטי, החלו הנופשים להגיע גם אל החופים הדרומיים.

החוק החדש עורר תרעומת בקרב המעמדות הגבוהים, שנאלצו כעת לחלוק את אתרי הנופש עם ה"פועלים הפשוטים".
צרפת בהנהגת בלום קיבלה שורה של חוקים חברתיים, כמו שבוע עבודה של 40 שעות, בנוסף לחוק הווקאנס, בעקבותיהם הואשם בהמשך בלום על ידי גורמים אנטישמיים בהחדרת רעיונות יהודיים לצרפת, ובערעור חוסנו של העם הצרפתי, שעוסק בנופש במקום לעבוד.

בשנה הראשונה יצאו רק כחצי מיליון צרפתים לווקאנס, ב-1937 - כמיליון וחצי, וב-1949, לאחר מלחמת העולם השנייה - כארבעה מיליון.
בשנת 1956 הוארכה החופשה בשבוע נוסף, ב-1969 בעוד שבוע, וב-1982 נקבעה חופשה שנתית בת חמישה שבועות, אותה נהוג לפצל על-פני השנה.

אופי הווקאנס
------------

צרפתים רבים מחזיקים בבתי-קיט באתרי הנופש, אליהם הם מגיעים לרגל הווקאנס. החופשה הצרפתית מאופיינת במנוחה ובחוסר פעילות (לא לחינם מקור השם vacances הוא במילה vacance, "ריק"). בחודשי הקיץ, ובמיוחד באמצע חודש אוגוסט, מתרוקנת פריז מיושביה המקוריים, שנוהרים אל עיירות החופים, לרוב בצרפת עצמה. בתי-עסק רבים נותרים שוממים במהלך שבוע לפחות, ולא מתקיימים אירועי תרבות.

בשנים האחרונות חלה ירידה במספר הצרפתים היוצאים לחופשה בקיץ. בעקבות זאת, החל מ-2002 מפזרת עיריית פריז בחודשי הקיץ חול על גדות הסיין, ומציבה דקלים וכיסאות נוח, לרווחת התושבים שנמנעו מלצאת מהעיר.

קישורים חיצוניים
----------------

* אביבה לורי, למה הצרפתים יוצאים לחופשת קיץ ארוכה, ואילו אנחנו מזיעים מקנאה?, באתר הארץ, 20 באוגוסט 2009
* ווקאנס- צרפת: פולחן החופש באתר מסע אחר.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11969152s (data)
* GND: 4180141-6
* LCCN: sh85141704
* NKC: ph420391

 |
**אימרה באך** (בהונגרית: **Imre Bach**; סגד, 17 במרץ 1895 – בודפשט, 18 באוקטובר 1966) היה דוקטור לרפואה (MD) יהודי-הונגרי, רופא פנימי, אנדוקרינולוג, דוקטור למדעי הרפואה (PhD) (1952) פרופסור.

קורות חיים
----------

אימרה באך נולד במשפחה בורגנית יהודית כבנם של סוחר הפחם והעץ בנה בך ושל פרנציסקה קליין. הוא סיים את בית הספר המלכותי הממלכתי ההונגרי בסגד עם תוצאות מצוינות (1913). בין 1917 לבין 1918, ביצע שירות צבאי בחזית במלחמת העולם הראשונה. בינתיים השלים את לימודיו בפקולטה לרפואה של אוניברסיטת בודפשט (כיום שמה אוניברסיטת אטווש לוראנד), שם הוסמך לדוקטור לרפואה ב-1918. ב-1919 השתתף בקרבות ההגנה של הרפובליקה הסובייטית ההונגרית כחייל. לאחר נפילת הרפובליקה, מסתיו 1919 היה מתמחה במרפאה פנימית מס' 3 של האוניברסיטה עד 1920. בין השנים 1920–1923 יצא לסיור לימודים במכוני מחקר פיזיולוגיים ותרופות גרמניים. בין 1924 לבין 1928 עבד במכון לרוקחות של אוניברסיטת סגד. לאחר מכן פנתה התעניינותו למקצוע בסיסי אחר, היסטופתולוגיה, והוא הפך למרצה במכון לפתולוגיה בסגד. שם הפך לפרופסור ב-1933 בתחום "ההיבטים הרפואיים של החומרים המתסיסים" (פרמנטים). בין 1934 לבין 1944 היה פרופסור במרפאה לאבחון רפואה פנימית. כיהודי גורש ב-1944 למחנה ריכוז. הוא ניצל וחזר הביתה ב-1945. בין 1946 ל-1966, הוא היה האנדוקרינולוג הראשי של המחלקה הפנימית B של בית החולים פטרפי שאנדור בבודפשט. בין השנים 1947 לבין 1949 היה גם פרופסור לאנדוקרינולוגיה באוניברסיטת סגד.

באך עסק באנדוקרינולוגיה קלינית, בעיקר בקשרים האנדוקרינולוגיים ובפתומכניזם של יתר לחץ הדם. הוא גם השיג תוצאות משמעותיות בעולם בבחינת תפקוד בלוטת יותרת הכליה, והיה הראשון לזהות את מה שנקרא חשיבותם של קטיונים חד ערכיים. (קטיון הוא אטום או מולקולה, הנושא מטען חשמלי כיוון שמספר האלקטרונים בו שונה ממספר הפרוטונים. זאת בשונה מאטום נייטרלי, שבו מספר האלקטרונים והפרוטונים שווה ומטענם החשמלי הכללי הוא אפס).

באך היה ממייסדי "החברה האנדוקרינולוגית ההונגרית" וחבר נבחר ב"אגודה המלכותית לרפואה" בלונדון (Royal Society of Medicine). תחום המחקר העיקרי שלו היה אנדוקרינולוגיה קלינית והקורלציות האנדוקרינולוגיות של יתר לחץ הדם.

משפחתו
------

אשתו השנייה הייתה רוז'ה מארר, לה נישא ב-7 ביוני 1938 בסגד. בן: איבאן באך מאשתו הראשונה (1927–2006) היה מהנדס חשמל, מתמטיקאי, מדען מחשבים.

עבודותיו
--------

* אבחון קליני. פתולוגיה רפואית (בודפשט, 1944)
* אנדוקרינולוגיה מעשית ברפואה פנימית וברפואת ילדים (עם לאיוש ברטה, בודפשט, 1964)

פרסים
-----

* הרופא המצוין (1954)

לקריאה נוספת
------------

* Magyar életrajzi lexikon IV: 1978–1991 (A–Z). Főszerk. Kenyeres Ágnes. Budapest: Akadémiai. 1994. ISBN 963-05-6422-X (לקסיקון ביוגרפי הונגרי. עורכת ראשית אגנש קניירש)
* Névpont.hu (נקודת שם)
* Tudósnaptár (לוח המדענים)

הערות שוליים
------------

1. ↑  "Születési bejegyzése a szegedi izraelita hitközség születési akv". נבדק ב-2022-02-06.
2. ↑  Gyászjelentése
3. ↑  Iskolai értesítők, Szeged - Állami Klauzál gimnázium, Szeged, 1912/1913
4. ↑  Hivatalos Közlöny, 1933. augusztus 1. (41. évfolyam, 15. szám)
5. ↑  "Házasságkötési bejegyzése a szegedi polgári házassági akv. 304/1938. folyószáma alatt". נבדק ב-2022-02-06.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7914 0364
* VIAF: 121513732
* WorldCat: viaf-121513732

 |
**מפלגת העם הלאומית** (באנגלית: **People's National Party – PNP**) היא אחת משתי המפלגות הפוליטיות הגדולות בג'מייקה. המפלגה, שהוגדרה באופן מסורתי כסוציאל-דמוקרטית וחברה באינטרנציונל הסוציאליסטי, ממוקמת משמאל למתחרתה, מפלגת הלייבור של ג'מייקה. בבסיסה דגלה המפלגה בסוציאליזם כלכלי ומדיניות חוץ עצמאית, כלומר מנותקת מתכתיבי ארצות הברית במרחב הקריבי ואף בשיתופי פעולה בנושאים מקומיים עם קובה, אולם עם הזמן ובפרט לאחר 1989 אימצה מדיניות מרכזית יותר ואף נאו-ליברלית. המפלגה הייתה בשלטון בשנים 1972–1980 ו-1989–2007 ושוב מאז 2012 ועד 2016.

היסטוריה
--------

המפלגה נוסדה ב-1938, המפלגה הפוליטית הראשונה במרחב הקריבי דובר אנגלית. מייסדה ומנהיגה הראשון היה נורמן מנלי, שהנהיג את המפלגה עד 1969 וכיהן כראש השרים של ג'מייקה לפני שקיבלה עצמאות. בנו, מייקל מנלי, הוביל את המפלגה בין השנים 1969 ועד 1992.

המפלגה פנתה לקולות העניים ולתעמולת הבחירות שלה ב-1972 התגייסו בין השאר אמני הרגאיי בוב מארלי ומקס רומיאו, שהופיעו בכפרים על מנת לגייס בוחרים. שירו של רומיאו, "Let the Power Fall on I" אף הפך להמנון המפלגה בבחירות.

מנהיגי המפלגה
-------------

* נורמן מנלי (1938–1969)
* מייקל מנלי (1969–1992)
* פ. ג'. פטרסון (1992–2006)
* פורשיה סימפסון-מילר (2006–הווה), ראש ממשלת ג'מייקה בשנים 2012–2016

קישורים חיצוניים
----------------

* 

* אתר האינטרנט הרשמי של מפלגת העם הלאומית
* מפלגת העם הלאומית, ברשת החברתית אקס (טוויטר)
* פרופיל המפלגה
* מאמר על המערכת הפוליטית בג'מייקה

הערות שוליים
------------

1. ↑  ביוגרפיה של רומיאו, Allmusic

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 244145857879623020989
* WorldCat: viaf-244145857879623020989

 |